**R E P U B L I K A H R V A T S K A**

**KOPRIVNIČKO - KRIŽEVAČKA ŽUPANIJA**

**OPĆINA GORNJA RIJEKA**

**OBRAZLOŽENJE**

**PRORAČUNA OPĆINE GORNJA RIJEKA ZA 2025. GODINU**

**I PROJEKCIJE ZA 2026. I 2027. GODINU**

**Gornja Rijeka, studeni 2024.**

1. **PRAVNI OSNOV**

Proračun Općine Gornja Rijeka za 2025. godinu i projekcije za 2026. i 2027. godinu izrađen je u skladu sa Zakonom o proračunu („Narodne novine“ broj 144/21.), Pravilnikom o proračunskim klasifikacijama („Narodne novine“ broj 4/24), Pravilnikom o proračunskom računovodstvu i računskom planu („Narodne novine“ broj 158/23), Pravilnikom o planiranju u sustavu proračuna (Narodne novine, br. 1/24), Pravilnik o korištenju sredstava Europske unije (Narodne novine, br. 44/24) te Uputama za izradu proračuna jedinica lokalne i područne (regionalne) samouprave koje je izdalo Ministarstvo financija.

Zakonom o proračunu propisana je procedura pripreme, izrade i postupak donošenja proračuna. Planiranje i izvršavanje proračuna u smislu obuhvata prihoda i rashoda proračunskih korisnika propisane su Uputama za izradu proračuna jedinica lokalne i područne (regionalne) samouprave Ministarstva financija, a započinje donošenjem smjernica ekonomske i fiskalne politike Vlade RH za trogodišnje razdoblje. Ministarstvo financija je sastavilo Upute za izradu proračuna jedinica lokalne i područne (regionalne) samouprave za razdoblje 2025.-2027., koje su objavljene u studenom 2024. godine na službenim internetskim stranicama Ministarstva financija, a iste sadrže temeljne ekonomske pokazatelje iz Smjernica, metodologiju izrade proračuna jedinica lokalne i područne (regionalne) samouprave, metodologiju izrade financijskog plana proračunskih korisnika jedinice i pripadajuće obrasce.

Općina je izradila Upute za izradu Proračuna za 2025. godinu zajedno sa projekcijama za 2026. i 2027. godinu sa financijskim okvirom kojeg su se dužni pridržavati proračunski korisnici.

Proračunski korisnici općine posluju putem svojih računa i njihovi namjenski i vlastiti prihodi izuzeti su od uplate u proračun Općine.

Prijedlog proračuna Općine Gornja Rijeka za 2025. godinu utemeljen je na zakonskim obvezama Općine kao jedinice lokalne samouprave, ugovornim obvezama za 2025. godinu te na procjeni gospodarskog i fiskalnog kapaciteta Općine.

Odredbama članka 42. Zakona o proračunu („Narodne novine“, broj 144/21), predstavničko tijelo donosi proračun na razini skupine ekonomske klasifikacije za iduću proračunsku godinu i projekciju na razini skupine ekonomske klasifikacije za sljedeće dvije proračunske godine do kraja tekuće godine, i to u roku koji omogućuje primjenu proračuna s 1. siječnjem godine za koju se donosi proračun. Izmjene i dopune proračuna provode se po postupku za donošenje proračuna i projekcija.

MAKROEKONOMSKI POKAZATELJI

Vlada je na sjednici održanoj 31. listopada 2024. usvojila Odluku o proračunskom okviru za razdoblje 2025. - 2027. kojom je utvrđena visina rashoda koji se financiraju iz općih prihoda i primitaka, doprinosa i namjenskih primitaka po razdjelima organizacijske klasifikacije te visina manjka, odnosno viška izvanproračunskih korisnika državnog proračuna za razdoblje 2025. –2027. Kod utvrđivanja visine rashoda u ovoj Odluci uzete su u obzir odredbe revidiranog Okvira za ekonomsko upravljanje Europskom unijom koji je stupio na snagu 30. travnja 2024. godine kao i Tehnička informacija koju je Europska komisija dostavila Republici Hrvatskoj 21. lipnja 2024. Ona definira fiskalni cilj koji je potrebno ispuniti do 2028. godine te upućuje na fiskalnu prilagodbu u svrhu njegovog ostvarenja. Ovakvim postupanjem ojačava se fiskalna održivost te stvara temelj za uključiv i kvalitetan gospodarski rast. Očekuje se kako će realni rast BDP u 2025. godini iznositi 3,2 %, dok će stopa inflacije iznosit 2,8 %. U isto vrijeme očekuje se kako će stopa zaposlenosti u 2025. iznositi 3,1 %, dok će rast bruto plaća iznositi 8,2%

Novi okvir za ekonomsko upravljanje u Europskoj uniji koji je stupio na snagu 30. travnja 2024. U ovogodišnjem proračunskom ciklusu na razini Europske unije je 30. travnja 2024. na snagu stupilo revidirano zakonodavstvo vezano uz ekonomsko upravljanje Europskom unijom te su, slijedom uputa Europske komisije, države članice obvezne u svom proračunskom planiranju te izvještavanju o istom, postupati prema novim pravilima. Nova obveza u okviru Europskog semestra je izrada nacionalnog srednjoročnog fiskalno-strukturnog plana koji objedinjuje fiskalnu politiku, strukturne reforme i ulaganja. Nacionalni fiskalno-strukturni plan izrađuje se po prvi puta, i to za razdoblje 2025.-2028. godine. U navedenom planu svaka država članica treba predstaviti nacionalni srednjoročni fiskalno-strukturni plan u kojem se utvrđuju njezin smjer fiskalnih kretanja te prioritetne reforme i ulaganja za četverogodišnje razdoblje. Važno je za istaknuti kako nacionalni proračuni kao provedbeni dokumenti država članica trebaju biti usklađeni s nacionalnim srednjoročnim fiskalno-strukturnim planom za četverogodišnje razdoblje.

1. **UVOD**

Prijedlog Proračuna sastoji se od:

- Plana za 2025. godinu i projekcija za 2026. i 2027. godinu i Obrazloženja, koji se sastoji od:

* Općeg dijela Proračuna kojeg čine Sažetak Računa prihoda i rashoda i sažetak računa financiranja, preneseni višak ili preneseni manjak i višegodišnji plan uravnoteženja ako je potreban, zatim Račun prihoda i rashoda prema ekonomskoj klasifikaciji, Račun prihoda i rashoda prema izvorima financiranja, Račun prihoda i rashoda prema funkcijskoj klasifikaciji, zatim Račun financiranja prema ekonomskoj klasifikaciji i Račun financiranja prema izvorima financiranja;
* Posebnog dijela Proračuna kojeg čine rashodi i izdaci proračuna i proračunskih korisnika iskazanih po organizacijskoj klasifikaciji, izvorima financiranja i ekonomskoj klasifikaciji na razini skupine, raspoređenih u programe koji se sastoje od aktivnosti i projekata.

**-** Obrazloženja općeg dijela proračuna i obrazloženja posebnog dijela proračuna, prenesenog manjka, odnosno viška proračuna, obrazloženje posebnog dijela proračuna (temelji se na obrazloženjima financijskih planova proračunskih korisnika, a sastoji se od obrazloženja programa koje se daje kroz obrazloženje aktivnosti projekta zajedno s ciljevima i pokazateljima uspješnosti).

- Odluke o izvršavanju Proračuna Općine Gornja Rijeka za 2025. godinu.

Kod izrade Proračuna vodilo se time da sve zakonom propisane aktivnosti budu zadovoljene, da korisnici Proračuna mogu nesmetano funkcionirati, te da se svi prihodi namjenski troše za namjene za koje su zakonom predodređeni.

Proračun je ujedno i konsolidirani Proračun koji obuhvaća sve prihode i rashode proračunskog korisnika.

1. **OBRAZLOŽENJE OPĆEG DIJELA PRORAČUNA**
	1. **Prihodi i primici**

Ukupni prihodi Proračuna za 2025. godinu planirani su u iznosu od 2.080.000,00 eura i odnose se na prihode poslovanja u iznosu od 1.869.100,00 eura, prihode od prodaje nefinancijske imovine u iznosu od 60.900,00 eura te planiranog viška prenesenog iz prethodne godine u iznosu od 150.000,00 eura.

Projicirani prihodi u 2026. i 2027. godini također se planiraju u iznosu 2.080.000,00 eura.

Najznačajnije vrste prihoda su prihodi od poreza, prije svega poreza na dohodak, te pomoći iz inozemstva i od subjekata općeg proračuna.

**PRIHODI POSLOVANJA (6)**

Planirani prihodi poslovanja za 2025. godinu iznose 1.869.100,00 eura, a projicirani prihodi u 2026. i 2027. iznose 2.010.000,00 eura.

**Prihodi od poreza (61)** planirani su za 2025. godinu u ukupnom iznosu 380.000,00 eura, a sastoje se od:

- poreza i prireza na dohodak (611) koji čine najveći dio prihoda od poreza

- poreza na imovinu (613), od čega je najznačajniji prihod porez na promet nekretnina, a osim njega, ova podskupina uključuje još i porez na kuće za odmor te porez na korištenje javnih površina

- poreza na robu i usluge (614) koji obuhvaća porez na potrošnju alkoholnih i bezalkoholnih pića.

**Pomoći iz inozemstva i od subjekata unutar općeg proračuna (63)** planirane su za 2025. godinu u ukupnom iznosu 1.325.714,00 eura, a čine ih: prihodi pomoći fiskalnog izravnanja, pomoći iz Ministarstva regionalnog razvoja i fondova EU za prijavu na natječaj PRLZ, tekuće pomoći iz državnog proračuna Ministarstva znanosti i obrazovanja kao pomoć pri financiranju dječjeg vrtića temeljem Odluke Vlade RH o dodjeli sredstava za fiskalnu održivost dječjih vrtića za pedagošku godinu 2024./2025., kapitalna potpora iz proračuna EU i proračuna RH za rekonstrukciju nerazvrstane ceste Dropkovec-Bogačevo Riječko, kapitalne pomoći iz županijskog proračuna po završenim projektima za 2025. godinu, pomoći Agencije-preko LAGa, pomoć Ministarstva kulture za sanaciju Starog grada Mali Kalnik, pomoć iz Nacionalnog plana oporavka i otpornosti za dogradnju vrtića, pomoći Ministarstva prostornog uređenja.

**Prihodi od imovine (64)** planirani su u iznosu 35.501,00 eura i to prihodi od financijske imovine (641) koji obuhvaćaju prihode od kamata na depozite po viđenju i zatezne kamate, te prihodi od nefinancijske imovine (642) koji obuhvaćaju prihode od zakupa poljoprivrednog zemljišta i zakupa poslovnih prostora.

**Prihodi od upravnih i administrativnih pristojbi, pristojbi po posebnim propisima i naknada (65)** planirani su u ukupnom iznosu 126.700,00 eura.

U ovoj skupini prihoda su prihodi od komunalne naknade, doprinosi za šume, komunalni doprinos, vodni doprinos, naknada od prenamjene poljoprivrednog zemljišta, prihodi proračunskog korisnika Dječjeg vrtića Mali medo – sufinanciranje cijene usluge od strane roditelja.

**Prihodi od prodaje proizvoda i robe te pruženih usluga, prihodi od donacija te povrati po protestiranim jamstvima (66)** planirani su u iznosu 1,185,00 eura, a odnose se na prihod od prodaje električne energije iz obnovljivih izvora.

**PRIHODI OD PRODAJE NEFINANCIJSKE IMOVINE (7)**

**Prihodi od prodaje neproizvedene dugotrajne imovine (71)** planirani su u iznosu 60.900,00 eura i odnosi se na prihod od prodaje zemljišta u poduzetničkoj zoni.

**PRIMICI OD FINANCIJSKE IMOVINE I ZADUŽIVANJA (8)**

U 2025. godini nisu planirani primici od financijske imovine i zaduživanja, kao ni u projekcijama za 2026. i 2027. godinu.

* 1. **Rashodi i izdaci**

Ukupno planirani rashodi i izdaci Proračuna raspoređeni su u Posebnom dijelu proračuna po proračunskim klasifikacijama. Za 2025. godinu planirani su u ukupnom iznosu od 2.080.000,00 eura, a u istom iznosu su planirani i projicirani za 2026. i 2027. godinu.

Ukupni rashodi poslovanja planirani za 2025. godinu iznose 1.057.700,00 eura, rashodi za nabavu nefinancijske imovine 1.021.300,00 eura, a izdaci za financijsku imovinu i otplate zajmova planirani su u iznosu 1.000,00 eura.

**RASHODI POSLOVANJA (3)**

**Rashodi poslovanja (3)** planirani su za 2025. godinu u iznosu 1.057.700,00 eura, a projekcije za 2026. i 2027. iznose 869.400,00 eura i 870.400,00 eura.

**Rashodi za zaposlene (31**) obuhvaćaju plaće (bruto), doprinose na plaće (zdravstveno osiguranje) te ostale rashode za zaposlene, a u 2025. su planirani u iznosu 335.450,00 eura. Navedeni iznos obuhvaća rashode za zaposlene službenike Jedinstvenog upravnog odjela, te zaposlenike Proračunskog korisnika Dječjeg vrtića Mali medo.

**Materijalni rashodi (32)** iznose 569.250,00 eura za 2025. godinu, te obuhvaćaju rashode za materijal i energiju, rashode za usluge, ostale nespomenute rashode poslovanja, što se odnosi na općinu i proračunskog korisnika dječji vrtić.

**Financijski rashodi (34)** planirani su u iznosu 2.000 eura, a odnose na usluge platnog prometa i usluge banke za vođenje računa općine.

**Pomoći dane u inozemstvo i unutar općeg proračuna (36)** planirane su u iznosu 23.900,00 eura, a obuhvaćaju pomoći unutar općeg proračuna i to pomoć Županijskoj upravi za ceste za sufinanciranje modernizacije lokalnih cesta, tekuće pomoći proračunskom korisniku županijskog proračuna Osnovnoj školi S.R. Erdody Gornja Rijeka, pomoć proračunskom korisniku Gradskoj knjižnici Križevci temeljem Sporazuma o korištenju bibliobusa.

**Naknade građanima i kućanstvima na temelju osiguranja i druge naknade (37)**

Naknade građanima i kućanstvima na temelju osiguranja i druge naknade iznose za 2025. godinu 23.130,00 eura, a obuhvaćaju pomoć obiteljima – sufinanciranje smještaja u vrtiću, naknade za roditelje po rođenom djetetu – porodiljne naknade, stipendiranje studenata, pomoć u kući osobama starije životne dobi, ostale tekuće pomoći za socijalne slučajeve, podmirenje troškova stanovanja, te ostale naknade iz proračuna u novcu.

**Rashodi za donacije, kazne, naknade šteta i kapitalne pomoći (38)**

Ostali rashodi planirani su iznosu od 103.970,00 eura i obuhvaćaju donacije udrugama, sportskim društvima, humanitarnim organizacijama, trgovačkim društvima u javnom sektoru Vodnim uslugama d.o.o. Križevci za vodoopskrbu.

**RASHODI ZA NABAVU NEFINANCIJSKE IMOVINE (4)**

Rashodi za nabavu nefinancijske imovine planirani su u iznosu od 1.021.300,00 eura za 2025. godinu.

R**ashodi za nabavu proizvedene dugotrajne imovine (42)**

Planirani su iznosu 264.100,00 eura i odnose se na rashode za opremanje dječjeg vrtića, projektnu dokumentaciju izgradnje Doma za starije i nemoćne, treću fazu izgradnje Sportske građevine.

**Rashodi za dodatna ulaganja na nefinancijskoj imovini (45)**

Planirani su u iznosu 757.200,00 eura i obuhvaćaju dodatna ulaganja na modernizaciji nerazvrstanih cesta, dovršetak dogradnje dječjeg vrtića, rekonstrukciju nogometnog igrališta u Vukšincu Riječkom..

**IZDACI ZA FINANCIJSKU IMOVINU I OTPLATE ZAJMOVA (5)**

Izdaci za financijsku imovinu i otplate zajmova planiraju se u iznosu 10.000,00 eura, a odnose se na otplatu zajmova iz državnog proračuna za dug po namirenju povrata poreza i prireza na dohodak. Na kraju 2024. godine vidjet će se točan iznos koji je potreban za povrat preostalog iznosa namirenja, a knjiženje na izdatke se obavlja temeljem Upute za Evidentiranje prihoda od poreza na dohodak kod jedinica lokalne i područne (regionalne) samouprave od strane Ministarstva financija, a temeljem Izvještaja koje ispostavlja Fina.

 **3.3. Preneseni višak/manjak**

Višak sredstava planiran je sa 150.000,00 eura po procjeni, a točan iznos na kraju 2024. godine planirat će se Izmjenama i dopunama proračuna u 2025. godini nakon godišnjeg obračuna.

Posebnom Odlukom o raspodjeli raspoloživih sredstava iz 2024. godine izvršit će se preraspodjela u strukturi rezultata poslovanja radi rasporeda viška prihoda i raspodjela sredstava prema izvorima financiranja i namjeni korištenja sredstava u 2025. godini, a Izmjenama i dopunama uvrstit će se u Proračun za 2025. godinu.

1. **OBRAZLOŽENJE POSEBNOG DIJELA PRORAČUNA**

U nastavku slijede objašnjenja rashoda i izdataka Proračuna za 2025. godinu Općine Gornja Rijeka prema organizacijskoj klasifikaciji:

Razdjel 001 - Izvršna i predstavnička tijela planiran iznosom od 109.000,00 eura

Glava 00101- Izvršna i predstavnička tijela

Razdjel 002 - Jedinstveni upravni odjel planiran iznosom od 1.971.000,00 eura

Glava 00201- Jedinstveni upravni odjel

 Korisnik: Dječji vrtić Mali Medo 297.500,00 eura

RAZDJEL 001 IZVRŠNA I PREDSTAVNIČKA TIJELA

U ovom razdjelu osigurana su sredstva u iznosu 109.000,00 eura za programe općinskog vijeća i načelnika, zajedničke aktivnosti predstavničkih i izvršnih tijela. Obuhvaćene su naknade za rad predsjednika i članova općinskog vijeća i odbora, usluge reprezentacije, rashode protokola - cvijeće, vijenci i drugo te ostale troškove vezane uz rad općinskog vijeća i općinskog načelnika, te rashodi za proračunsku zalihu.

|  |  |  |  |  |
| --- | --- | --- | --- | --- |
| Indikator uspješnosti | Početna vrijednost | Ciljna 2025. | Ciljna 2026. | Ciljna 2027. |
| Broj donesenih akata iz domene Općinskog vijeća | 0 | 70 | 80 | 90 |

Osim toga, osigurana su sredstva za financiranje političkih stranaka sukladno Odluci o raspoređivanju sredstava za financiranje političkih stranaka zastupljenih u Općinskom vijeću Općine Gornja Rijeka, financiranje informiranja javnosti, članarina za LAG-a PRIZAG i Hrvatsku zajednicu Općina, obilježavanje Dana Općine, stipendiranje studenata, financiranje manifestacija, rashode za lokalne izbore te izdatak za otplatu zajma za izvršeni povrat poreza na dohodak.

|  |  |  |  |  |
| --- | --- | --- | --- | --- |
| Indikator uspješnosti | Početna vrijednost | Ciljna 2025. | Ciljna 2026. | Ciljna 2027. |
| Broj Informiranja javnosti | 0 | 5 | 6 | 7 |
| Članstvo u LAG-u | 2 | 2 | 2 | 2 |
| Sudjelovanje stranaka u radu općinskog vijeća | 0 | 4 | 4 | 4 |
| Broj dodijeljenih stipendija | 0 | 3 | 4 | 5 |

RAZDJEL 002 JEDINSTVENI UPRAVNI ODJEL

U ovom razdjelu osigurana su sredstva u iznosu 1.971.000,00 eura, a planirani su sljedeći programi:

Redovni rad Jedinstvenog upravnog odjela koji obuhvaća rashode za plaće, doprinose i ostale rashode za zaposlene, rashode za materijal i energiju (uredski materijal, električna energija, pelete, materijal za tekuće i investicijsko održavanje zgrade te opreme i drugo), rashode za usluge (usluge telefona, poštarine, održavanja zgrade i opreme, opskrba vodom, računalne usluge, usluge čišćenja, intelektualne usluge i drugo), financijske rashode (usluge banaka, usluge platnog prometa) te rashode za nabavu opreme (računala, namještaj) i nematerijalne proizvedene imovine (računalni programi) i drugo. Na navedenom programu osigurana su sredstva u iznosu 154.150,00 eura.

Program PROSTORNO UREĐENJE I UNAPREĐENJE STANOVANJA

Rashodi tekućih i kapitalnih projekata gospodarstva planirani su u iznosu 302.700,00 eura, za održavanje i uređenje zgrada u vlasništvu općine, završetak geodetsko-katastarske izmjere k.o. Gornja Rijeka, gospodarenje otpadom i zaštitu okoliša, održavanje društvenog doma u Pofukima, početak izgradnje doma za stare i nemoćne, sufinanciranje izgradnje rekonstrukcije magistralnog cjevovoda PS Vratno – VS Kalnik – VS Deklešanec i vodovoda u Fodrovcu, završetak ažuriranja prostornog plana uređenja Općine Gornja Rijeka, sufinanciranje modernizacije lokalnih i županijskih cesta prema Županijskoj upravi za ceste Koprivničko-križevačke županije.

Cilj programa je razvoj lokalnog gospodarstva na principima održivosti i stvaranja novih vrijednosti.

|  |  |  |  |  |
| --- | --- | --- | --- | --- |
| Indikator uspješnosti | Početna vrijednost | Ciljna 2025. | Ciljna 2026. | Ciljna 2027. |
| Broj održavanih objekata u vlasništvu općine | 4 | 5 | 5 | 5 |
| Broj uređenih zgrada u vlasništvu općine | 3 | 4 | 4 | 4 |
| Broj izgrađenih i opremljenih objekata primarne zdravstvene zaštite | 1 | 1 | 1 | 1 |
| Postotak izgrađenosti vodovodne mreže | 90 | 98 | 98 | 99 |
| Broj ažuriranih prostornih planova | 0 | 1 | 0 | 0 |
| Broj katastarskih izmjera po katastarskim općinama | 0 | 1 | 1 | 1 |

Program JAVNE POTREBE U DJELATNOSTI PREDŠKOLSKOG ODGOJA

U sklopu ovog programa osigurana sredstva za 2025. iznose 452.500,00 eura. Sredstva se odnose na sufinanciranje smještaja u vrtićima izvan područja Općine, za dovršetak dogradnje Dječjeg vrtića Mali medo i kupnje opreme te za tekući rad proračunskog korisnika Dječji vrtić Mali medo kojemu je osnivač Općina Gornja Rijeka.

Djelatnost vrtića obuhvaća skrb o djeci predškolske i rane dobi, te ostvaruje programe odgoja, obrazovanja, zdravstvene zaštite, prehrane i socijalne skrbi djece od jedne godine starosti do polaska u školu.

Odgojno - obrazovni rad odvija se prema Godišnjem planu i programu te Kurikulumu vrtića koje usvaja Upravno vijeće vrtića.

Zadaće u odgojnom i obrazovnom procesu razvoja djece rane i predškolske dobi temelje se na unapređivanju i osuvremenjivanju prakse odgoja i obrazovanja. Stvaranje kvalitetnih uvjeta za život i kontinuirano učenje djece i odraslih (djelatnika vrtića i roditelja), rad na njezi te skrbi za tjelesni rast i razvoj svakog djeteta u okruženju koje je sigurno i poticajno. Predškolske ustanove donose godišnje operativne planove (Plan i program rada te Kurikulum) prema planu i programu koje je donijelo Ministarstvo znanosti i obrazovanja. Planovi se donose za pedagošku godinu. Cilj predškolskog odgoja u Dječjem vrtiću Mali medo je pružiti podršku roditeljima djece s područja Općine Gornja Rijeka organizirajući redoviti program odgoja i obrazovanja djece rane i predškolske dobi od navršene 1 godine do polaska u školu, i to na način koji će stvoriti poticajno jasličko i vrtićko okruženje za cjeloviti razvoj djeteta temeljen na humanističko razvojnoj koncepciji - poštujući i uvažavajući djetetove razvojne mogućnosti te njegove osobne interese i potrebe, uz puni smještajni kapacitet u skladu s pedagoškim standardom te uz dodatne programe koji će dodatno koristiti razvoju djece.

Prioritet vrtića je kvalitetan odgoj i obrazovanje djece rane i predškolske dobi koji se ostvaruju kroz:

* + redovite programe njege, odgoja, obrazovanja, zdravstvene zaštite, prehrane i socijalne skrbi djece rane i predškolske dobi, koji su prilagođeni razvojnim potrebama djece te njihovim mogućnostima i sposobnostima,
	+ stalno usavršavanje odgojitelja putem seminara, radionica, aktiva te stručne literature što za cilj ima podizanje odgojno-obrazovnog standarda na višu razinu,
	+ poticanje djece na izražavanje kreativnosti, talenata i sposobnosti i senzibilizacije djece za otkrivanje i doživljavanje kulturnih i ekoloških vrednota sredine u kojoj živimo te njeno očuvanje, zaštita i briga,
	+ razvijanje socijalne kompetencije djece i suradnički odnos s roditeljima i širom zajednicom,
	+ poticanje razvoja pozitivnih vrijednosti u zajedničkim aktivnostima djece, roditelja, te ostalih odgojnih ustanova.

Programom se osigurava zadržavanje postojećeg broja stručnih zaposlenika u skladu s državnim pedagoškim standardom koji će svojim radom omogućiti provođenje redovnih djelatnosti ustanove i posebne programe kao što je provođenje programa predškolskog odgoja (male škole) te postizanje okruženja koje će svojom kvalitetom osigurati optimalne uvjete življenja, učenja, odgoja i razvoja djece u predškolskoj ustanovi.

Sredstva za financiranje javnih potreba u području predškolskog odgoja osiguravaju se u Proračunu Općine Gornja Rijeka iz općih prihoda i tekuće pomoći za fiskalnu održivost dječjih vrtića iz državnog proračuna Ministarstva znanosti i obrazovanja, te sudjelovanjem roditelja u cijeni programa u koje su uključena njihova djeca.

|  |  |  |  |  |
| --- | --- | --- | --- | --- |
| Indikator uspješnosti | Početna vrijednost | Ciljna 2025. | Ciljna 2026. | Ciljna 2027. |
| Ukupan broj upisane djece | 40 | 52 | 52 | 52 |

Program JAVNE POTREBE U OSNOVNOM ŠKOLSTVU

Glavne aktivnosti odnose se na provedbu školskih programa i aktivnosti za koje su planirana sredstva u iznosu 5.100,00 eura.

Aktivnostima u okviru ovog programa planira se: pomoć u podmirenju troškova organizacije natjecanja, sufinanciranje škole plivanja učenika, kupnja poklona za učenike povodom obilježavanja Dana svetog Nikole, davanje nagrada za postignute rezultate na natjecanjima.

|  |  |  |  |  |
| --- | --- | --- | --- | --- |
| Indikator uspješnosti | Početna vrijednost | Ciljna 2025. | Ciljna 2026. | Ciljna 2027. |
| Broj organiziranih natjecanja OŠ | 0 | 2 | 2 | 3 |
| Broj djece uključene u školu plivanja | 0 | 20 | 20 | 20 |
| Broj darivane djece povodom blagdana Sv. Nikole | 0 | 150 | 150 | 150 |
| Broj ostvarenih rezultata na školskim natjecanjima  | 0 | 15 | 20 | 20 |

Program JAVNE POTREBE U KULTURI I RAZVOJU ORGANIZACIJA CIVILNOG DRUŠTVA

Mjera Valorizacija i očuvanje kulturno povijesnih vrijednosti i poticanje razvoja kulturnog stvaralaštva odnosi se na poticanje kulturno umjetničkog amaterizma i manifestacija, sufinanciranje ustanova u kulturi, kao i realizaciju planiranih projekata kroz promicanje kulture i kulturnih sadržaja.

U okviru ovog programa u 2025. godini planirana sredstva su 35.800,00 eura.

Projektom održavanje kulturnih objekata osigurana su sredstva za nastavak zaštitnih radova na kulturnom objektu Stari grad Mali Kalnik, a za čiju su realizaciju očekuje pozitivna odluka Ministarstva kulture.

Za udruge su predviđena sredstva kojima se potiče kulturni rad i stvaralaštvo što pridonosi razvitku i promicanju kulturnog života Općine. Cilj je poticanje žitelja Općine da kroz pripadnost udrugama i drugim organizacijama civilnog društva aktivno sudjeluju i utječu na razvoj i opću dobrobit zajednice u kojoj žive na način da se udruge i druge organizacije civilnog društva uvažava kao poželjne partnere u području zadovoljenja javnih potreba Općine Gornja Rijeka, te da im se na tom planu povjeri provođenje određenih programa, projekata i aktivnosti ukoliko imaju potrebne kapacitete za njihovo provođenje i uz uvažavanje Zakona o udrugama te Uredbu o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge.

Planirana su sredstva i za sufinanciranje projekta „Bibliobusa“ Gradske knjižnice iz Križevaca.

Za Etno park Kostanjevec Riječki osigurana su sredstva za tekuće održavanje.

|  |  |  |  |  |
| --- | --- | --- | --- | --- |
| Indikator uspješnosti | Početna vrijednost | Ciljna 2025. | Ciljna 2026. | Ciljna 2027. |
| Broj organiziranih manifestacija | 0 | 4 | 5 | 5 |
| Aktivnosti udruga u kulturi | 2 | 3 | 4 | 4 |
| Broj izvedenih radova na kulturnim objektima | 0 | 1 | 1 | 1 |

Program JAVNE POTREBE U SPORTU

Aktivnosti ovog programa odnose se na poticanje razvoja amaterskog sporta i rekreacije kroz dodjelu potpora, unaprjeđenje dostupnosti sportsko rekreacijskih sadržaja te kroz realizaciju kapitalnog projekta Sportsko rekreacijska građevina.

U okviru ovog programa u 2025. godini planirana sredstva u iznosu od 142.000,00 eura.

Planom se u dijelu poticanje razvoja amaterskog sporta i rekreacije nastoji poticati i promicati sportsko-rekreacijske aktivnosti, osobito djece i mladeži, te im izgradnjom sportske građevine osigurati uvjete za provođenje treninga, organiziranje i provođenje natjecanja, poticati takve aktivnosti građanstva, kao i druge sportsko-rekreacijske aktivnosti koje su u funkciji unaprjeđenja i čuvanja zdravlja i podizanja psihofizičkih sposobnosti građana i prevenciji bolesti, te promicanja bavljenja sportom općenito.

Sredstva donacije udrugama Općina dodjeljuje temeljem Javnog poziva, sukladno Uredbi o kriterijima, mjerilima i postupcima financiranja i ugovaranja programa i projekata od interesa za opće dobro za njihov redovni rad, te za sportske manifestacije.

U okviru ovog programa planirana su i sredstva za izgradnju treće faze objekta sportsko rekreacijske namjene u naselju Gornja Rijeka.

|  |  |  |  |  |
| --- | --- | --- | --- | --- |
| Indikator uspješnosti | Početna vrijednost | Ciljna 2025. | Ciljna 2026. | Ciljna 2027. |
| Broj sufinanciranih udruga iz područja sporta i rekreacije  | 0 | 4 | 4 | 4 |
| Broj novoizgrađenih sportsko rekreacijskih objekata | 0 | 1 | 1 | 2 |

Program ZDRAVSTVA I SOCIJALNE SKRBI

Poticanje demografske obnove i zadržavanje postojećeg stanovništva obuhvaća pomoć za novorođenčad kroz aktivnost provedbe mjera pronatalitetne politike. Cilj aktivnosti je poticati mlado stanovništvo na ostanak u općini, kao i poboljšavati natalitet, budući da je zadnjim popisom stanovništva broj mještana u općini znatno smanjen.

Socijalno uključivanje ranjivih skupina i podizanje svijesti o mogućnostima razvoja socijalnog poduzetništva mjera je kojom se pruža socijalna skrb osjetljivim skupinama, a uključuje aktivnost sufinanciranje troškova gerontodomaćice kroz osiguravanje socijalne usluge pomoći za starije i nemoćne, podmirenje troškova stanovanja korisnicima pomoći za uzdržavanje, sufinanciranje rada Crvenog križa Križevci i socijalnih udruga, sufinanciranje dežurstva Ljekarne Križevci, te naknade za novorođeno dijete.

U okviru ovog programa u 2025. godini planirana sredstva u iznosu 18.120,00 eura.

|  |  |  |  |  |
| --- | --- | --- | --- | --- |
| Indikator uspješnosti | Početna vrijednost | Ciljna 2025. | Ciljna 2026. | Ciljna 2027. |
| Broj korisnika pomoći u pokrivanju troškova stanovanja | 11 | 11 | 11 | 11 |
| Broj korisnika pomoći u kući | 10 | 10 | 10 | 10 |
| Broj novorođene djece u kalendarskoj godini | 12 | 15 | 17 | 19 |
| Broj sufinanciranih udruga iz područja socijalne i zdravstvene skrbi | 0 | 2 | 2 | 2 |

Program JAVNE POTREBE U PROTUPOŽARNOJ I CIVILNOJ ZAŠTITI

Mjerom Razvoj sustava civilne zaštite i poboljšanje sustava zaštite i spašavanja od velikih nesreća doprinosi se jačanju sustava civilne zaštite na području Općine Gornja Rijeka. Glavne aktivnosti uključuju izradu planskih dokumenata civilne zaštite, rad dobrovoljnih vatrogasnih društava i službe spašavanja odnosno pružanje vatrogasne i civilne zaštite. Cilj je pomoć ugroženom stanovništvu u slučaju potrebe.

Ključne aktivnosti iz područja vatrogastva provodit će se sufinanciranjem rada Vatrogasne zajednice Općine Gornja Rijeka gdje su osigurana sredstva za materijalne troškove zajednice te sredstva za obilježavanje obljetnica dobrovoljnih vatrogasnih društava.

Ključne aktivnosti iz područja civilne zaštite provodit će se osiguranjem sredstava za vježbe iz područja civilne zaštite i izradom planskih dokumenata civilne zaštite.

U okviru ovog programa u 2025. godini planirana sredstva u iznosu 35.230,00 eura.

|  |  |  |  |  |
| --- | --- | --- | --- | --- |
| Indikator uspješnosti | Početna vrijednost | Ciljna 2025. | Ciljna 2026. | Ciljna 2027. |
| Broj DVD-a i VZO uključenih u protupožarnu zaštitu | 6 | 6 | 6 | 6 |
| Ukupan broj pripadnika sustava civilne zaštite na području JLS | 30 | 30 | 30 | 30 |

Program ODRŽAVANJE KOMUNALNE INFRASTRUKTURE

Program obuhvaća aktivnosti održavanja komunalnih objekata i infrastrukture te održavanje javnih površina, a uključuje godišnje održavanje nerazvrstanih cesta, javnih zelenih površina i javne rasvjete, groblja, održavanje čistoće javnih površina, deratizaciju i dezinsekciju, veterinarske usluge i održavanje građevina i uređaja javne namjene.

U okviru održavanja nerazvrstanih cesta planira se šljunčanje cesta, malčiranje bankina i cestovnih jaraka, zacijevljene cestovnih jaraka i uređenje odvodnje u svrhu zaštite prometnica – nerazvrstanih cesta i nabava i postava vertikalne prometne signalizacije na novoasfaltiranim cestama, obnova dotrajale signalizacije, nabava putokaza i prometnih ogledala za naselja i nabava ostale prometne signalizacije po potrebi.

U okviru aktivnosti održavanje javnih zelenih površina planira se održavanje parkova i zelenih površina što obuhvaća rušenje i orezivanje zelenila, košnju i sjetvu trave, sadnju zelenila i cvijeća i čišćenje zelenih površina.

U okviru aktivnosti održavanje javne rasvjete planira se zamjena žarulja, svjetiljki i stupova po potrebi te postava i skidanje postojećeg nakita jednom godišnje kao i utrošak električne energije za javnu rasvjetu.

U okviru aktivnosti održavanje groblja planira se održavanje mrtvačnica na mjesnim grobljima u naselju Dropkovec i Gornja Rijeka.

U okviru aktivnosti održavanje čistoće javnih površina planira se čišćenje nerazvrstanih cesta i poljskih putova od snijega i leda (zimska služba) i čišćenje površina javne namjene, postavljanje i čišćenje košarica za otpatke i uklanjanje otpada koje je nepoznata osoba odbacila na javnu površinu ili zemljište u vlasništvu Općine

U okviru aktivnosti deratizacija i dezinsekcija planira se usluga deratizacije i dezinsekcije jednom godišnje.

U okviru aktivnosti veterinarske usluge planira se uklanjanje uginulih životinja i lešina s javnih površina i postupanje s napuštenim i izgubljenim životinjama.

U okviru aktivnosti održavanje građevina i uređaja javne namjene planiraju se održavanje, popravci i čišćenje predmeta i uređaja javne namjene (vidikovac, klupe, dječja igrališta, javni zdenci i slično).

U okviru ovog programa u 2025. godini planirana sredstva iznose 169.500,00 eura.

|  |  |  |  |  |
| --- | --- | --- | --- | --- |
| Indikator uspješnosti | Početna vrijednost | Ciljna 2025. | Ciljna 2026. | Ciljna 2027. |
| Km održavanih nerazvrstanih cesta | 73 | 73 | 73 | 73 |
|  m² održavanih javnih zelenih površina | 2000 | 2000 | 2100 | 2100 |
| Broj održavanih svjetiljaka javne rasvjete | 410 | 410 | 430 | 430 |
| Broj groblja koja se održavaju | 2 | 2 | 2 | 2 |
| Kilometri nerazvrstanih cesta-zimska služba | 16 | 16 | 18 | 20 |
| Broj kućanstava u kojima se provodi deratizacija | 550 | 550 | 555 | 560 |
| Broj zbrinutih napuštenih životinja | 8 | 8 | 8 | 8 |
| Broj uklonjenih lešina s prometnica | 0 | 2 | 2 | 2 |
| Broj održavanih objekata i uređaja javne namjene | 0 | 25 | 25 | 30 |

Program GRADNJA OBJEKATA I UREĐAJA JAVNE NAMJENE

Program gradnje objekata i uređaja komunalne infrastrukture obuhvaća aktivnosti modernizacije nerazvrstanih cesta, evidentiranje komunalne infrastrukture, izradu dokumentacije rekonstrukcije ceste u Radničkoj ulici u Gornjoj Rijeci, uređenja križa u Pofukima, te rekonstrukciju nogometnog igrališta u Vukšincu Riječkom..

U okviru ovog programa u 2025. godini planirana sredstva su 653.900,00 eura.

|  |  |  |  |  |
| --- | --- | --- | --- | --- |
| Indikator uspješnosti | Početna vrijednost | Ciljna 2025. | Ciljna 2026. | Ciljna 2027. |
| Kilometri asfaltiranih nerazvrstanih cesta | 17,26 | 18,97 | 19,40 | 20,00 |
| Broj izgrađenih građevina javne namjene  | 0 | 1 | 2 | 2 |
| Broj uređenih javnih zelenih površina | 0 | 1 | 2 | 3 |

Program JAVNE POTREBE ZA OBAVLJANJE DJELATNOSTI HGSS

Ovim programom stvaraju se uvjeti za zadovoljavanje potreba Općine u aktivnostima HGSS – Stanica Koprivnica putem spašavanja na visinama i visokim objektima u slučaju potresa, vremenskih nepogoda i drugih nesreća na nepristupačnim prostorima, spašavanjem iz podzemnih objekata, dežurstva i spašavanja za vrijeme specifičnih sportskih, turističkih i drugih aktivnosti u prirodi, davanje sigurnosnih preporuka osobama i organizatorima turističkih, sportskih i drugih aktivnosti u prirodi, provođenje obuke spašavanja organiziranjem vježbi, seminara i tečajeva.

U okviru ovog programa u 2025. godini planirana sredstva su 2.000,00 eura.

|  |  |  |  |  |
| --- | --- | --- | --- | --- |
| Indikator uspješnosti | Početna vrijednost | Ciljna 2025. | Ciljna 2026. | Ciljna 2027. |
| Broj sufinanciranih stanica  | 1 | 1 | 1 | 1 |

1. **ODLUKA O IZVRŠAVANJU PRORAČUNA OPĆINE GORNJA RIJEKA ZA 2025. GODINU**

Predloženom Odlukom utvrđuje se struktura Proračuna, način izvršavanja rashoda i izdataka Proračuna, upravljanje financijskom i nefinancijskom imovinom, zaduživanje i davanje jamstava te izvješćivanje.

 **6. PROJEKCIJE PRORAČUNA OPĆINE GORNJA RIJEKA ZA 2026. I 2027. GODINU**

Projekcije Proračuna Općine Gornja Rijeka za 2026. i 2027. godinu sastavni su dio Proračuna za 2025. godinu. Projekcije se donose na razini skupine (2. razina računskog plana). Projekcijama su planirani u 2026. i 2027. godini ukupni prihodi/primici te rashodi/izdaci u iznosu od 2.080.000,00 eura.

Predlaže se Općinskom vijeću Općine Gornja Rijeka donošenje Proračuna Općine Gornja Rijeka za 2025. godinu, s projekcijama za 2026. i 2027. godinu i Odluke o izvršavanju Proračuna Općine Gornja Rijeka za 2025. godinu.

JEDINSTVENI UPRAVNI ODJEL OPĆINE GORNJA RIJEKA